получена в Украйна квалификацията, Украйна може да прецени дали квалификацията съответства на тази, която е необходима на нейна територия.
 ПРИЛОЖЕНИЕ XVII
 РЕГУЛАТОРНО СБЛИЖАВАНЕ
 Член 1
 Обхват
 1.
 С настоящото приложение се предвижда регулаторно сближаване между страните по споразумението в следните сектори: финансови услуги, телекомуникационни услуги, пощенски и куриерски услуги, услуги по международен морски транспорт (наричани по-долу „секторите, засегнати от регулаторното сближаване“).
 2.
 Приложимите разпоредби на актовете на Европейския съюз по отношение на секторите, засегнати от регулаторното сближаване, се съдържат съответно в допълнения XVII-2—XVII-5, наричани по-долу „допълненията“.
 3.
 Специални разпоредби във връзка с контрола върху процеса на регулаторно сближаване се съдържат в допълнение XVII-6.
 Член 2
 Общи принципи и задължения в областта на регулаторното сближаване
 1.
 Приложимите разпоредби на актовете, посочени в допълнения XVII-2—XVII-5, са обвързващи за страните по споразумението в съответствие с изискванията, свързани с хоризонталното адаптиране, и процедурните правила, установени в допълнение XVII-1, и със специфичните условия, предвидени в допълнения XVII-2—XVII-5. Страните по споразумението осигуряват цялостното и пълно прилагане на тези разпоредби (1).
 2.
 Приложимите разпоредби на актовете, посочени в параграф 1, стават част от вътрешната правна уредба на Украйна, както следва:
 а)
 даден акт, който съответства на регламент или решение на ЕС, се включва като такъв във вътрешната правна уредба на Украйна;
 б)
 с даден акт, който съответства на директива на ЕС, на органите на Украйна се предоставя възможността да изберат формата и начините на неговото прилагане;
 3.
 Страните по споразумението си сътрудничат за осигуряване спазването на настоящото приложение посредством:
 —
 периодични консултации в рамките на Комитета по търговия относно тълкуването на приложимите разпоредби за секторите, засегнати от регулаторното сближаване, и други свързани области, обхванати от споразумението;
 —
 периодични обсъждания относно институционални въпроси и въпроси, свързани с капацитета и ресурсите, които са от значение за процеса на регулаторно сближаване;
 —
 консултации и обмен на информация относно съществуващо и ново законодателство съгласно дял VII (Институционални, общи и заключителни разпоредби) на настоящото споразумение.
 4.
 Страните по споразумението се информират взаимно относно техните съответни органи, отговарящи за секторите, засегнати от регулаторното сближаване.
 5.
 По силата на принципа на лоялното сътрудничество страните по споразумението в дух на пълно взаимно зачитане си съдействат при изпълнението на задачите, произтичащи от настоящото приложение и неговите допълнения. Страните по споразумението приемат всички подходящи мерки, необходими за гарантиране на изпълнението на задълженията, произтичащи от настоящото приложение и неговите допълнения или от актовете на институциите на Европейския съюз. Страните по споразумението съдействат за постигането на регулаторно сближаване и се въздържат от всякакви мерки, които биха могли да застрашат или забавят постигането на целите на настоящото споразумение.
 Член 3
 Регулаторно сближаване преди предоставянето на третиране, напълно идентично с това на вътрешния пазар, в определен сектор
 1.
 В съответствие с предвиденото в членове 114, 124, 133 и 139 от глава 6 (Установяване, търговия с услуги и електронна търговия) и глава 7 (Текущи плащания и движение на капитали) от дял IV от настоящото споразумение и член 2, параграф 1 от настоящото приложение Украйна въвежда и последователно прилага съществуващото законодателство на ЕС, посочено в допълненията, във вътрешната си правна система по реда